Politik for **åbenhed**

**Indhold**

[Formål 1](#_Toc139462373)

[Baggrund 1](#_Toc139462374)

[Anvendelsesområde 1](#_Toc139462375)

[Beskrivelse 2](#_Toc139462376)

[Rapportering 4](#_Toc139462377)

[Referencer 4](#_Toc139462378)

[Ajourføring 4](#_Toc139462379)

# Formål

Som statsejet virksomhed er det vigtigt, at det danske samfund kan få indsigt i, hvordan EIFO varetager sit mandat og forvalter de penge, som staten har stillet til rådighed for EIFO.

Samtidig er EIFO dog ved lov pålagt tavshedspligt omkring alle aktiviteter omfattet af EIFO-lovens kapitel 2, herunder alle EIFOs forretninger.

Det afspejler, at det er en afgørende forudsætning for EIFOs mulighed for at leve op til sit formål, at kunder og samarbejdspartnere i fortrolighed kan stille alle nødvendige oplysninger til rådighed for EIFOs sagsbehandling og forvente den samme grad af hemmeligholdelse som i den private finansielle sektor

# Baggrund

Samfundets interesse i at få indsigt i EIFOs forhold skal derfor balanceres med hensynet til bl.a. kunders og andre samarbejdspartneres berettigede forventninger om fortrolighed.

På denne baggrund fastlægger nærværende politik hvilke oplysninger, som EIFO giver offentligheden indsigt i, og hvordan de offentliggøres.

Denne politik beskæftiger sig ikke med de almindelige regler om aktindsigt.

# Anvendelsesområde

Politikken gælder for alle EIFOs medarbejdere.

Henvisninger i denne politik til ’’Bestyrelsen’’, ’’EIFO’’ eller ’’EIFOs medarbejdere’’ skal tillige omfatte disse grupperinger i EIFOs eventuelle selvstændige offentlige dattervirksomheder eller øvrige helejede datterselskaber, for hvilke denne politik ligeledes gælder, medmindre andet er særskilt vedtaget.

# Beskrivelse

Oplysninger vedrørende EIFO kan inddeles i generelle oplysninger om EIFO og specifikke oplysninger om de enkelte forretninger. Nedenfor specificeres hvilke oplysninger, der offentliggøres på disse områder, ligesom de nærmere rammer for offentliggørelsen fastsættes.

Der offentliggøres ikke personoplysninger uden særskilt hjemmel hertil.

Oplysninger om EIFOs generelle virksomhed

EIFO offentliggør en række oplysninger om EIFOs generelle virksomhed på fx EIFOs hjemmeside, i årsrapporter, brochurer mm.

EIFO offentliggør som minimum følgende oplysninger på hjemmesiden:

Tilbagevendende rapporter

* Årsrapport om EIFOs økonomiske forhold, mål og aktiviteter
* Halvårsrapport
* EIFO Sustainability Report (ESG-rapport)

Oplysninger om EIFO: (offentliggøres i årsrapporten)

* Strategiske fokusområder
* Bestyrelsens samlede honorar
* Direktionens samlede løn, pension, bonus og fratrædelsesaftaler
* EIFO ansattes samlede løn, pension og bonusprogram
* Personale- og uddannelsesudgifter akkumuleret for året
* Repræsentationsudgifter akkumuleret for året

Politikker mv. (offentliggøres på hjemmesiden)

* ESG-politik
* Åbenhedspolitik
* Persondatapolitik (for EIFOs forretning og EIFOs website)
* Klimapolitik
* Mangfoldighedspolitik
* Politik for dataetik

Selskabsretlige forhold og vederlagspolitikker (offentliggøres på hjemmesiden)

* Bestyrelsens forretningsorden
* Oplysninger om bestyrelsesudvalg
* Vederlagspolitik for medarbejdere
* Vederlagspolitik for direktionen

 2. Oplysninger om EIFOs forretninger samt ESG-oplysninger

Åbenhedspolitikken omfatter alle EIFOs forretninger, og offentliggørelse af forretningsinformation er indenfor eksportkreditområdet et krav for udstedelse af garantier og lån på linje med fx godkendelse af et projekts miljømæssige og sociale påvirkninger.

På grund af EIFOs lovpålagte tavshedspligt kan EIFO alene offentliggøre oplysninger om forretningerne, såfremt de involverede parter (fx garantitager, låntager, eksterne konsulenter mm) har givet tilladelse hertil. EIFO bestræber sig på at indhente de fornødne tilladelser via ex. erklæringer og aftaler om fortrolighed og ret til videregivelse af oplysninger i alle forretninger. Det er således i udgangspunktet et krav for udstedelse af garantier og lån indenfor eksportkreditområdet, at der kan ske offentliggørelse af de nedenfor angivne oplysninger, idet enkeltstående forretninger ud fra en konkret begrundelse dog kan undtages helt eller delvist fra kravet om åbenhed, fx i tilfælde af særlige kommercielle, sikkerheds- eller konkurrencemæssige hensyn. Alle undtagelser skal godkendes af EIFOs koncernledelse.

Koncernledelsen fastlægger løbende rammerne for, hvilke oplysninger der offentliggøres for de enkelte EIFO-produkter. Nogle typer af forretninger vil alene blive offentliggjort med akkumulerede tal og ikke med oplysninger på enkeltsagsniveau. Det gælder bl.a. for produkter eller ordninger, hvor EIFO hjælper danske virksomheder via det private kreditforsikringsmarked, da EIFO ikke kan offentliggøre fortrolige oplysninger om private virksomheders kundelister og fremtidige forretningsforhold.

For at opnå den rette balance mellem kundernes behov for fortrolighed og offentlighedens mulighed for indsigt vil EIFO offentliggøre forretningsoplysninger tidligst 30 dage efter udstedelsen af garanti eller lån. Herefter vil nedenstående oplysninger blive offentliggjort. Alle øvrige oplysninger om forretningerne vil fortsat være underlagt fuld fortrolighed.

EIFO offentliggør følgende oplysninger:

Overordnede oplysninger om EIFOs forretninger, herunder fx

* Landeholdninger (løbende på hjemmesiden)
* Kundeantal og fordeling på branche (I årsrapport)
* Samlet garantiansvar fordelt på branche og geografi (I årsrapport)

Oplysninger om EIFOs individuelle forretninger

* Virksomhedens navn
* Projektbeskrivelse
* Produkt
* Køber
* Købers land
* Långivende bank
* Garant
* ESG-vurdering
* Udstedelsesdato
* Løbetid
* Startansvar (DKK mio.)

 Forretningslisten over individuelle forretninger findes her: [Åbenhed om EIFOs finansiering til eksportforretninger](https://www.eifo.dk/om-eifo/abenhed-om-eifos-finansiering-til-eksportforretninger/)

 ESG-oplysninger om individuelle forretninger

* + Kort beskrivelse af alle A-projekter
	+ Projektets ESIA (Environmental and Social Impact Assessment) minimum 30 dage inden EIFO udsteder garanti eller lån.

 Mulighed for meroffentlighed på ESG-området

* + Såfremt der anmodes herom, kan EIFO efter konkret vurdering vælge at udlevere ESMP (Environmental and Social Management Plan), ESAP (Environmental and Social Action Plan) og eventuelle ESG-rapporter, der måtte være udarbejdet på den konkrete forretning.
	+ EIFOs adgang til at give meroffentlighed kan dog være begrænset af, om EIFO kan opnå tilladelse til at videregive/offentliggøre det pågældende dokument fra den konsulent, der har udarbejdet det.

 Henvendelse fra offentligheden

Henvendelser fra offentligheden vedrørende nærværende politik eller EIFOs forretninger generelt kan ske til EIFOs kommunikationsafdeling. Direkte kontaktinfo på Eifo.dk

# Rapportering

* Området overvåges løbende af Compliance & Non-Financial Risk

# Referencer

* Lov om Danmarks Eksport- og Investeringsfond

# Ajourføring

* Kommunikation (COM) ajourfører nærværende politik.
* Politikken skal godkendes af bestyrelsen.
* Politikken revideres hvert andet år, og området overvåges løbende af compliance-funktionen.